Wie sal jy in die Bokke se nommer 8-trui kies?Warren Whiteley – terug tussen die Lions (Foto: Steval Pumas) Warren Whiteley of Duane Vermeulen? Voor Saterdag se rugbytoetswedstryd tussen die Springbokke en All Blacks in Wellington was Vermeulen se paadjie uitgestippel om by Whiteley oor te neem wanneer die Bokke aan die einde van die jaar deur Europa toer om teen Engeland, Frankryk, Skotland en Wallis te speel. Daar was selfs sprake dat Vermeulen, wat ná die Engelse reeks verkies het om vir die Kubota Spears in Japan te gaan speel (voordat hy aanstaande seisoen na Suid-Afrika [die Blou Bulle in Pretoria] terugkeer) vir die toetswedstryd teen die All Blacks vrygestel sou word. Niemand kan dit betwis nie, Vermeulen is een van die ysters van wêreldrugby en sy leierskap en ervaring het die deurslag gegee toe die Bokke die Engelse toerspan met 2-1 in die reeks in Junie getroef het. Whiteley, wat lank beseer was en in Vermeulen se skaduwee moes speel, het nie werklik oortuig teen die Poemas (twee toetse) en Wallabies nie. Baie kenners het gesê hy raak weg wanneer dit warm raak, en hy is te “klein” vir die All Blacks. Maar Saterdag kort ná rustyd, toe hy met die verantwoordelikheid opgesaal is om by Siya Kolisi as kaptein oor te neem, het sy ware kleure na vore gekom. Ja, Pieter-Steph du Toit is oral geloof vir sy uithalervertoning op die verdediging. Hy hét immers reeds 61 teenstanders platgetrek in die Rugbykampioenskap, maar toe steek Whiteley vir almal wat hom afgeskryf het, tong uit. Hy het naas Du Toit en die Poemas se Marcos Kremer (52) reeds 50 suksesvolle duikslae in die Rugbykampioenskap uitgevoer. Hy het Saterdag minstens twee drieë gekeer toe hy TJ Perenara, die plaasvervangerskrumskakel, wat op pad doellyn toe was, ingeloop en platgetrek het. Hy en twee ander Bokke het ook kort voor die einde Damian McKenzie net duskant die doellyn geduik. Hy het die Bokke bymekaargehou, hy het hulle moed ingepraat, veral toe Willie le Roux met ŉ geelkaart afgestuur is en die Bokke met net 14 spelers moes walgooi. Whiteley was saam met Du Toit die gom wat die Bokke se verdediging aanmekaar gehou het. Hulle het die All Blacks agteruit geduik en gesorg dat die Bokke een van hul roemrykste oorwinnings in Nieu-Seeland behaal het toe hulle met 36-34 gewen het. Nou is die vraag: as Whiteley op dié vertoning voortbou, sal dit geregverdig wees om Vermeulen bo hom te kies?